उपरांत ह्या वर्सा 16 जानेवारी दिसा आमोणकाराक अध्यक्ष म्हुणोन नेमलो आनी उपरांत अकादेमीचीं कार्यकारी आनी सर्वसादारण मंडळां घडयलीं. साखरदांडे सांगता ते प्रमाण जूनाच्या म्हयन्यांत सर्वसादारण मंडळाची पयली बसका जाली तेन्ना हो विशय मंडळामुखार येयलो. तेन्ना कांय वांगड्यांनी ह्या पुस्तकांतल्या थोड्या कवितांतली भास अश्लील स्वरुपाची आसा अशें मत उक्तायलें आनी अकादेमीन हें पुस्तक घेवचें न्हूं अशें सुचयलें. हीं पुस्तकां शाळकरी भुरग्यांच्या हातांत पडल्यार कितें जातलें होय मुद्दो परत काडलो.
हेविशीं भूषण भावेक विचाल्लें तेन्ना तेचें मत अशेः उतरां शील काय अश्लील हो रिलेटेड प्रस्न. कांय जाणांक हीं उतरां वापरप म्हुटल्यार बायलांचेर केल्लो बौद्धीक बलात्कार दिसता. पूण साहित्य निर्मणेच्या ओघांत निसर्गीकपणान तीं उतरां जर येतात आसत जाल्यार तेतूंत अश्लील कांयच ना. हेचे आदींय निलबाचीं अशीं पुस्तकां येयल्यांत आनी तेका कोंकणी अकादेमीचो धरून कितलेशेच पुरस्कार फावो जाल्यात. दामोदर मावज्याचें 'कार्मेलीन', पुंडलीक नायकाचें 'बांबर' आनी पुंडलीकबाबाच्यो कितल्योशोच कादंबऱ्यो, कथा आनी नाटकांनी सहजपणान अशीं उतरां येयल्यांत. तेन्ना कोणेच हरकत घेवंक ना. मागीर आतांच कित्याक आक्षेप?
